Stoltenberg om 22. juli-kritikk: Kan sette punktum for å skue bakover
Alle partiene på Stortinget er enige om å kritisere regjeringen for håndteringen før, under og etter terrorangrepet som kostet 77 liv, 22. juli 2011. Tirsdag skal ordlyden i kritikken stemmes gjennom. Statsministeren satt i salen i nærmere tre timer, sammen med justis- og beredskapsminister Grete Faremo og Fornyings- og administrasjonsminister Rigmor Aasrud, mens representanter for hvert parti gikk gjennom de verste glippene. Bakgrunn:Angrepet på regjeringskvartalet kunne vært forhindret Etter dem gikk Stoltenberg selv på talerstolen for å svare. - Komiteens innstilling bekreftet bildet som ble tegnet av 22. juli-kommisjonen. Med noen nyanser har komiteen sluttet seg til de kommisjonen mener gikk galt, og det som var bra, sa han. - Når det kommer til selve kritikken, så skiller partiene lag. Det er tre utgaver av kritikken. Jeg oppfatter likevel at vi kan slå fast at et samlet politisk Norge har en felles virkelighetsforståelse av 22. juli og det som skjedde. Det er en styrke. Derfor kan vi også sette et punktum for den delen som handler om å skue bakover. 22. juli-kommisjonens seks hovedfunn har vært utgangspunkt for kontroll- og konstitusjonskomiteen. Det reageres spesielt på at Grubbegata ikke ble stengt i løpet av årene opp mot terrorangrepet. Hovedkonklusjonen fra 22. juli-kommisjonenvar klar og brutal: Myndighetenes evne til å beskytte menneskene på Utøya sviktet. En raskere politiaksjon var reelt mulig. Gjerningsmannen kunne ha vært stanset tidligere. Både opposisjonen og regjerningspartiene peker også på hvordan samarbeidet mellom forsvaret og politiet sviktet etter terroren, og på problemene med nasjonal alarm og grunnleggende rutiner for varsling og sikring. - Politisk skal vi fremover jobbe og diskutere hvordan vi skal gjøre ting bedre. Jeg inviterer Stortinget til å samarbeide om denne viktige oppgaven. Samtidig er det viktig å si at regjeringen har jobbet målrettet med dette siden angrepet, sier Stoltenberg og fortsetter: - Vi er i god gang med den grunnleggende styrking av ledernes holdning til beredskap. Vi har begynt med oss selv. Jeg erkjenner likevel at det vil ta tid. Å endre holdninger og bygge kultur må jobbes frem med seig vilje. 22. juli ble historien om ressursene som ikke fant hverandre. Målet er at neste situasjon skal huskes som historien der de fant hverandre. I replikkvekslingen ble statsministeren utfordret på hvor beredskapen står i 2013. - Jeg har lyst til å oppfordre statsministeren til å svare på at; om vi ble rammet av noe lignende i morgen, ville vi vært bedre rustet? Spør Fremskrittspartiet Anders Anundsen. - Beredskapen er på mange måter bedre rustet. Jeg viste til dem tidligere. Det har skjedd betydelig skjerping av beredskapen. Men selv samfunn som har levd med terror i flere ti-år klarer ikke å beskytte seg helt. Det så vi i New York. Norge er trygt, men vi er ikke usårlige, svarer Stoltenberg. Kommentar:Hvordan endte vi opp med en så udugelig opposisjon? Han sier regjeringen også har jobbet med å styrke etterretningen. - Neste skritt er at vi oppretter et eget kontraterrorsenter. Det skal ledes av PST og jobbe tett med alle etater. Det fjerde av de viktigste punktene er bedre utstyr. La meg som eksempel nevne politihelikopteret, fortsetter han. - Det er likevel ingen garanti mot nye angrep. 16. januar i år ble vi igjen utsatt for terrorisme, da In Amenas-anlegget ble stormet. De pårørendes lidelser er en viktig påminnelse om hvor viktig arbeidet mot terror er. Det pågår akkurat nå en evaluering av hvordan arbeidet vårt under krisen i Algerie fungerte. Fornyings- og administrasjonsminister Rigmor Aasrud fikk spesielt flengende kritikk under partienes innlegg i stortingssalen. Også hun beklaget det som glapp i tiden før 22. juli. - Spørsmålet om ansvar har stått sentralt. La med understreke at det er FAD som har ansvaret for bygningsmassen. Dette har også vært mitt ansvar. Det er et sentralt spørsmål om Grubbegata kunne vært stengt tidligere. Jeg har redegjort detaljert. Jeg har også oversendt all korrespondanse fra prosessen. Jeg håper vi kan ta lærdom av det, sa statsråden. - I etterkant er det ingen tvil om at Grubbegata skulle vært stengt før. Statsministeren beklaget at det ikke skjedde. Det beklager også jeg. 22. juli-saken er den mest omfattende som er behandlet av kontroll- og konstitusjonskomiteen. Komiteens oppdrag var å kartlegge årsakene og plassere det politiske ansvaret for det som sviktet 22. juli 2011. Komiteen valgte forøvrig i sin rapport å ikke nevne gjerningsmannens navn en eneste gang på 87 sider.
Etter nesten tre timer med tung kritikk i Stortingssalen, gikk Jens Stoltenberg på talerstolen for å svare.